b"\n_START_ARTICLE_\nFraming\n_START_PARAGRAPH_\nEl framing (emmarcament o enquadrament) \xc3\xa9s una teoria de les ci\xc3\xa8ncies socials que en els darrers anys ha tingut una forta repercussi\xc3\xb3 en les ci\xc3\xa8ncies de la comunicaci\xc3\xb3 i les ci\xc3\xa8ncies pol\xc3\xadtiques i que, en resum, postula que la forma en com s'expliquen els conflictes i les tem\xc3\xa0tiques als mitjans de comunicaci\xc3\xb3 i discursos p\xc3\xbablics t\xc3\xa9 una gran influ\xc3\xa8ncia en com s\xc3\xb3n entesos per l'opini\xc3\xb3 p\xc3\xbablica._NEWLINE_Tot i que alguns autors han explicat el framing com una mena de segon ordre de la teoria de l'agenda setting, altres defenen que s\xc3\xb3n teories complement\xc3\xa0ries. Una de les aplicacions m\xc3\xa9s fruct\xc3\xadferes del framing ha estat l'estudi del periodisme i dels mitjans de comunicaci\xc3\xb3. Per a Gamson i Modigliani, els frames s\xc3\xb3n una idea central que organitza la hist\xc3\xb2ria que s'explica i la dota de sentit. Per altra banda, Entman ha indicat que els frames (o marcs interpretatius) s\xc3\xb3n promotors d'una determinada explicaci\xc3\xb3 dels problemes, a m\xc3\xa9s de proposar tamb\xc3\xa9 solucions i valoracions morals. Una forma il\xc2\xb7lustrativa d'explicar el framing \xc3\xa9s a partir d'un cas pr\xc3\xa0ctic (suposem el tema de la immigraci\xc3\xb3) publicat als mitjans de comunicaci\xc3\xb3. Aquest tema pot ser emmarcat com un problema (posem per cas, una amena\xc3\xa7a per la cultura pr\xc3\xb2pia) o com un avantatge (per exemple, una oportunitat econ\xc3\xb2mica o un enriquiment cultural)._NEWLINE_Un dels autors que m\xc3\xa9s ha popularitzat aquest terme \xc3\xa9s George Lakoff, qui des de la ling\xc3\xbc\xc3\xadstica, ha estudiat intensament els discursos pol\xc3\xadtics del Partit Dem\xc3\xb2crata i el Partit Republic\xc3\xa0 dels Estats Units. A l'Estat Espanyol, el framing -com a teoria i m\xc3\xa8tode d'an\xc3\xa0lisi- creix de manera important en l'\xc3\xa0mbit de la recerca en comunicaci\xc3\xb3 social, mentre que a Catalunya diversos autors l'han comen\xc3\xa7at a usar per analitzar des de les not\xc3\xadcies al voltant dels productes modificats gen\xc3\xa8ticament, fins a l'impacte de la ind\xc3\xbastria petroqu\xc3\xadmica."